


	Европейски парламент
2024 – 2029
	[image: EP logo RGB_Mute]



ПРИЕТИ ТЕКСТОВЕ

[bookmark: TANumber]P10_TA(2025)0196
[bookmark: title]Нова визия за алиансите на европейски университети
[bookmark: DocNumber]
[bookmark: Commission]Комисия по култура и образование
[bookmark: PE]PE770.272
[bookmark: Sujet][bookmark: References]Резолюция на Европейския парламент от 11 септември 2025 г. относно нова визия за алиансите на европейски университети (2025/2036(INI))
Европейският парламент,
–	като взе предвид Хартата на основните права на ЕС, и по-специално членове 13 и 14 от нея относно свободата на изкуствата и науките и правото на образование;
–	като взе предвид Регламент (ЕС) 2021/817 на Европейския парламент и на Съвета от 20 май 2021 г. за създаване на „Еразъм+“ — програма на Съюза в областта на образованието и обучението, младежта и спорта и за отмяна на Регламент (ЕС) № 1288/2013[footnoteRef:1], [1:  	ОВ L 189, 28.5.2021 г., стр. 1, ELI: http://data.europa.eu/eli/reg/2021/817/oj.] 

–	като взе предвид проучването от 11 септември 2023 г., проведено за комисията по култура и образование, озаглавено „Програми на ЕС за финансиране за периода 2021—2027 г. в областта на културата, медиите, образованието, младежта и спорта: първи поуки, предизвикателства и бъдещи перспективи — „Еразъм+“,
–	като взе предвид проучването от 20 юли 2023 г., проведено за комисията по култура и образование, озаглавено „Ранно изпълнение на четири програми на ЕС за периода 2021—2027 г.: „Еразъм+“, „Творческа Европа“, Европейски корпус за солидарност и „Граждани, равенство, права и ценности“ (направление 3)“,
–	като взе предвид заключенията на Съвета от 17 май 2021 г. относно инициативата „Европейски университети“ — хвърляне на мост между висшето образование, научните изследвания, иновациите и обществото: проправяне на пътя за ново измерение в европейското висше образование,
–	като взе предвид заключенията на Съвета от 14 и 15 декември 2017 г.,
–	като взе предвид заключенията на Съвета от 7 юни 2018 г. „Към визия за европейското образователно пространство“,
–	като взе предвид резолюцията на Съвета от 18 ноември 2019 г. относно по-нататъшното развитие на европейското пространство за образование в подкрепа на ориентирани към бъдещето системи за образование и обучение[footnoteRef:2], [2:  	ОВ C 389, 18.11.2019 г., стр. 1.] 

–	като взе предвид резолюцията на Съвета от 29 ноември 2021 г. относно нова европейска програма за учене за възрастни за периода 2021—2030 г.[footnoteRef:3], [3:  	OВ C 504, 14.12.2021 г., стр. 9.] 

–	като взе предвид препоръката на Съвета от 13 май 2024 г., озаглавена „Европа в движение“ – възможности за образователна мобилност за всеки[footnoteRef:4], [4:  	OВ C, C/2024/3364, 14.6.2024 г., ELI: http://data.europa.eu/eli/C/2024/3364/oj.] 

–	като взе предвид предложението на Комисията от 28 февруари 2025 г. за препоръка на Съвета относно програмата за политиката за европейското научноизследователско пространство за периода 2025—2027 г. (COM(2025)0062),
–	като взе предвид Препоръка (ЕС) 2021/2122 на Съвета от 26 ноември 2021 г. относно Пакт за научни изследвания и иновации в Европа[footnoteRef:5], [5:  	ОВ L 431, 2.12.2021 г., стр. 1, ELI: http://data.europa.eu/eli/reco/2021/2122/oj.] 

–	като взе предвид съобщението на Комисията от 18 януари 2022 г. относно европейска стратегия за университетите (COM(2022)0016),
–	като взе предвид доклада на Комисията от 15 април 2024 г. относно добрите практики от проектите на алиансите на европейски университети (Пилот II),
–	като взе предвид доклада на Комисията относно резултатите и потенциала за трансформация на инициативата „Европейски университети“[footnoteRef:6], [6:  	Европейска комисия: Directorate-General for Education, Youth, Sport and Culture et al., Report on the outcomes and transformational potential of the European Universities initiative (Генерална дирекция „Образование, младеж, спорт и култура“ и др., Доклад относно резултатите и потенциала за трансформация на инициативата „Европейски университети“), Служба за публикации на Европейския съюз, 2025 г., https://data.europa.eu/doi/10.2766/32313.] 

–	като взе предвид съобщението на Комисията от 27 март 2024 г., озаглавено „Подробен план за европейска диплома за висше образование“ (COM(2024)0144),
–	като взе предвид работния документ на службите на Комисията от 27 март 2024 г. (SWD(2024)0074), придружаващ съобщението на Комисията COM(2024)0144, предложението на Комисията от 27 март 2024 г. за препоръка на Съвета относно Европейска система за осигуряване на качество и признаване на квалификациите във висшето образование (COM(2024)0147) и предложението на Комисията от 27 март 2024 г. за препоръка на Съвета относно привлекателни и устойчиви кариери във висшето образование (COM(2024)0145),
–	като взе предвид работния документ на службите на Комисията от 19 декември 2024 г., озаглавен „Доклад относно окончателните резултати от проектите за експериментиране в областта на политиката по „Еразъм+“: европейска диплома (знак) и институционализирани инструменти за сътрудничество на ЕС“ (SWD(2024)0291),
–	като взе предвид съобщението на Комисията от 5 март 2025 г., озаглавено „Съюз на уменията“ (COM(2025)0090),
–	като взе предвид съобщението на Комисията от 5 март 2025 г. относно стратегически план за образование в областта на НТИМ: умения за конкурентоспособност и иновации (COM(2025)0089),
–	като взе предвид междинния преглед на европейското пространство за образование от 2023 г.,
–	като взе предвид министерското комюнике от Рим от 19 ноември 2020 г., прието на срещата на министрите от държавите, участващи в европейското пространство за висше образование,
–	като взе предвид принципите, насоките и показателите за социалното измерение на висшето образование от 9 януари 2024 г., публикувани от Групата за проследяване на процеса от Болоня, работна група по социалното измерение за периода 2021—2024 г.,
–	като взе предвид независимия доклад на високо равнище от Енрико Лета относно бъдещето на единния пазар, озаглавен Much more than a market – Speed, Security, Solidarity: Empowering the Single Market to deliver a sustainable future and prosperity for all EU Citizens (Много повече от пазар — бързина, сигурност, солидарност: предоставяне на възможност на единния пазар да осигури устойчиво бъдеще и просперитет за всички граждани на ЕС), публикуван през април 2024 г.
–	като взе предвид доклада на Марио Драги относно бъдещето на европейската конкурентоспособност, публикуван през септември 2024 г.,
–	като взе предвид доклада относно научните изследвания и иновациите от група независими експерти под председателството на Мануел Ейтор, озаглавен Align, act, accelerate — Research, technology and innovation to boost European competitiveness (Съгласуване, действие, ускоряване — Научни изследвания, технологии и иновации за повишаване на европейската конкурентоспособност), публикуван през октомври 2024 г.,
–	като взе предвид своята резолюция от 23 юни 2022 г. относно прилагането на мерки за приобщаване в рамките на програмата „Еразъм+“ за периода 2014—2020 г.[footnoteRef:7], [7:  	ОВ C 32, 27.1.2023 г., стр. 58.] 

–	като взе предвид своята резолюция от 15 септември 2020 г. относно ефективните мерки за повишаване на екологосъобразността на програмите „Еразъм+“ и „Творческа Европа“, както и на Европейския корпус за солидарност[footnoteRef:8], [8:  	OВ C 385, 22.9.2021 г., стр. 2.] 

–	като взе предвид своята резолюция от 19 май 2022 г. относно създаване на европейско пространство за образование до 2025 г. — микроквалификации, индивидуални сметки за обучение и учене за устойчива околна среда[footnoteRef:9], [9:  	ОВ C 479, 16.12.2022 г., стр. 65.] 

–	като взе предвид член 55 от своя Правилник за дейността,
–	като взе предвид доклада на комисията по култура и образование (A10-0135/2025),
А.	като има предвид, че качественото образование и обучение, както и академичното сътрудничество са предпоставки за постигане на стратегическа автономност за Европейския съюз, за популяризиране на ценностите на ЕС[footnoteRef:10], за борба с недостига на умения и за насърчаване на конкурентоспособността с водещите световни университети въз основа на развиването на човешкия капитал, издръжливостта и благосъстоянието; [10:  	Залегнали в член 2 от Договора за Европейския съюз и в Хартата на основните права на Европейския съюз.] 

Б.	като има предвид, че значението на академичните среди и университетите за конкурентоспособен, издръжлив и автономен Европейски съюз се изтъква в доклада на Марио Драги относно бъдещето на европейската конкурентоспособност, в доклада на Енрико Лета относно бъдещето на единния пазар и в доклада на Мануел Ейтор относно междинната оценка на „Хоризонт Европа“;
В.	като има предвид, че разпокъсаността на висшето образование и научните изследвания в ЕС подкопава способността на Съюза да защитава своя суверенитет, да популяризира своите ценности и да има глобално влияние; като има предвид, че по-близката интеграция би могла да укрепи стратегическата позиция на ЕС;
Г.	като има предвид, че в Компаса за конкурентоспособността се подчертава значението на висококачественото образование, обучение и учене през целия живот за запълване на недостига на умения и работна сила;
Д.	като има предвид, че „Еразъм+“ е водеща програма на ЕС за подкрепа на образованието, обучението, младежта и спорта в Европа и в международен план, като насърчава мобилността и академичното сътрудничество; като има предвид, че по-силното взаимодействие между „Еразъм+“ и други съществуващи програми на ЕС, например „Хоризонт Европа“, би било от полза за тези цели, като същевременно насърчава по-всеобхватен подход към висшето образование;
Е.	като има предвид, че целта на алиансите на европейските университети има много измерения, като се започне от създаването на съвместни учебни програми, продължи се с установяването на междууниверситетски кампуси със силно европейско измерение, което насърчава мобилността на студентите, учещите през целия живот, академичния и неакадемичния персонал, и се стигне до стимулирането на други, още по-преобразяващи промени в системите на висшето образование в държавите членки и участващите държави, за да се постигне едно истински конкурентоспособно европейско пространство за образование;
Ж.	като има предвид, че академичната свобода е основен принцип на мисиите и дейностите на университетите, както е заложено в член 13 от Хартата на основните права на ЕС и Препоръката на ЮНЕСКО от 11 ноември 1997 г. относно статута на преподавателите в областта на висшето образование; като има предвид, че тази свобода е от решаващо значение за благосъстоянието на демократичните общества и че поради това трябва да бъде допълнително защитавана и насърчавана;
З.	като има предвид, че алиансите на европейски университети, като осигуряват безпрепятствена мобилност за студенти, изследователи и академичен и неакадемичен персонал в рамките на ЕС и извън него, играят роля за засилване на научните изследвания, иновациите и образованието в рамките на единния пазар и поради това са от основно значение за осъществяването на „петата свобода“, описана в доклада на Лета;
И.	като има предвид, че висшите учебни заведения в Европа са изправени пред предизвикателства във връзка с транснационалното сътрудничество, особено по отношение на финансирането, значителните различия в националните и регионалните законодателства, правния статут и структурите на управление, както и по отношение на договорните пречки през споделянето на знания;
Й.	като има предвид, че инициативата „Европейски университети“ пожъна успех, като значително надхвърли очакванията по отношение на участието и ангажираността; като има предвид, че целта за създаване на 20 алианса, посочена в заключенията на Съвета от 2017 г., е надхвърлена, тъй като вече са създадени 65 алианса, обхващащи над 570 университета с повече от 2200 външни партньори, без допълнителни бюджетни средства и без гаранция за продължаването на финансираните проекти;
К.	като има предвид, че съществуващите в момента алианси бяха избрани чрез пет открити състезателни процедури, насочени към качество, високи постижения, академични заслуги, приобщаване и справедливо географско покритие;
Л.	като има предвид, че инициативата „Европейски университети“ е ключов инструмент за изграждане на интегрирано, конкурентоспособно и приобщаващо европейско пространство за образование, способно да отговори на световните предизвикателства, както и за укрепване на европейската идентичност, култура и ценности;
М.	като има предвид, че алиансите доказаха своя преобразяващ потенциал за модернизиране на системите за висше образование на държавите членки, изпълнявайки водеща роля в образованието на ново поколение мобилни европейски студенти, и допринесоха за авангардни научни изследвания; като има предвид, че университетите от няколко алианса са ключови поддръжници на законодателните промени в собствените си държави и двигатели на тези промени;
Н.	като има предвид, че 23 държави членки понастоящем съфинансират алианси със своите национални бюджети;
Актуално състояние, предизвикателства и пречки
1.	отбелязва, че инициативата „Европейски университети“ беше посрещната радушно от висшите учебни заведения, които се ангажираха с нея, и изтъква ролята на инициативата за улесняване на усилията да се премахнат пречките пред регионалното, трансграничното и международното сътрудничество в областта на висшето образование, например разпокъсаното финансиране, различията в системите за акредитация и правните пречки;
2.	подчертава факта, че проектите за мобилност, създаването на общи учебни програми и сътрудничеството между университетите в Европа са важно средство да се посрещат нуждите в стратегическите области, да се укрепва чувството за принадлежност към Европа и да се спазват ценностите на ЕС, като същевременно се запазва многообразието и богатството на Европейския съюз;
3.	отбелязва, че алиансите са мощен инструмент за прилагането на процеса от Болоня и за постигането на напредък в този процес; подчертава, че алиансите влияят върху процесите на трансформация във висшето образование чрез въвеждане и насърчаване на иновативни подходи, както и на нови методи за сътрудничество и създаване на възможности и достъпност за студентите;
4.	подчертава разнообразието на алиансите по отношение на управлението, обхванатите теми и въпроси, както и размера и местоположението на участващите университети; отбелязва успешното участие на много университети от средноголеми градове, селски райони и най-отдалечени региони, което прави алиансите достъпна и приобщаваща инициатива; подчертава факта, че универсалният подход не е подходящ за алиансите; отбелязва, че географското представителство на университетите в рамките на алиансите в цяла Европа е от ключово значение за справяне с изтичането на мозъци и за привличане на международни таланти, като същевременно дава неоценим принос за европейското единство и интеграция;
5.	приветства включването на студенти в управленските структури на алиансите, което дава възможност на младите хора да оказват същностно и реално въздействие върху тяхното развитие, тъй като участието на младите хора в демократичните процеси на вземане на решения спомага алиансите да бъдат ориентирани в по-голяма степен към бъдещето и решава практическите предизвикателства, пред които студентите са изправени; подчертава, че е важно участието на студентите да се съгласува със студентските организации, за да се осигурят прозрачност, справедливост и приобщаване по отношение на участието на заинтересованите страни;
6.	подчертава факта, че алиансите имат потенциала и експертния опит да помагат на университетите да се справят със социално-икономическите предизвикателства; подчертава колко е важно да се включи общественото въздействие като хоризонтален елемент в дейностите на алиансите; призовава за ясни стратегии за осигуряване и наблюдение на достъпността и приобщаването на хората с по-малко възможности[footnoteRef:11] във всички дейности на алиансите, по-специално чрез премахване на пречките пред мобилността и предотвратяване на всички форми на дискриминация, в съответствие с Хартата за висше образование „Еразъм“; [11:  	Съгласно определението в Регламент (ЕС) 2021/817 на Европейския парламент и на Съвета от 20 май 2021 г.] 

7.	приветства пилотните проекти, насочени към създаването на европейска диплома за висше образование и/или правен статут; подчертава обаче, че алиансите не следва да бъдат единствен инструмент за иновации във висшето образование; отбелязва, че алиансите следва да имат свободата да се специализират и да бъдат гъвкави в своите начинания;
8.	посреща със задоволство окончателните резултати от шестте експериментални проекта в областта на политиката по „Еразъм+“, проведени от 21 алианса, относно европейската диплома и знака за европейска диплома[footnoteRef:12]; признава, че една обща рамка за европейските дипломи, основана на европейски критерии, би имала ясна добавена стойност като стъпка към признаването на степени и дипломи на равнището на ЕС; отчита, че подобно признаване на равнището на ЕС би увеличило мобилността и качеството на образованието, би укрепило рамката за сътрудничество и би насърчило по-широкото участие в транснационални академични програми, както и би засилило глобалната видимост и конкурентоспособност на европейското висше образование; [12:  	Работен документ на службите на Комисията SWD(2024)0291] 

9.	отбелязва, че знакът за европейска диплома следва да бъде достъпен за всички други съвместни университетски програми и да допълва националните квалификационни рамки, които следва да бъдат адаптирани, когато е необходимо, без да се създава допълнителна административна тежест;
10.	изразява твърдо убеждение в потенциала на алиансите да укрепват европейското пространство за висше образование, проправяйки пътя за единно пространство на акредитация на равнището на ЕС; счита, че това е необходима стъпка за нашата европейска автономност, тъй като много европейски висши учебни заведения, например тези, които издават степените MBA, все още разчитат на американски агенции за акредитация;
11.	приветства значителното увеличение на броя на проектите за мобилност, в които участват студенти, лица, учещи през целия живот, и научни работници, а също и академичен и неакадемичен персонал от участващи в алианси университети, в сравнение с други проекти за мобилност по програмата „Еразъм+“;
12.	отбелязва обаче, че първоначалната цел за постигане на безпрепятствена мобилност за 50 % от студентите в участващите алианси все още не е постигната и ще продължи да бъде трудно постижима, ако не се осигурят подходящи механизми за финансиране; във връзка с това изразява загриженост относно потенциалната конкуренция между схемите за мобилност на алиансите и общата мобилност на университетите по програма „Еразъм+“ , които имат същите ограничени условия за финансиране, тъй като целите за мобилност за алиансите са по-високи от тези за общата мобилност по „Еразъм+“; поради това призовава Комисията да направи оценка на тези изисквания;
13.	изразява дълбока загриженост относно настоящите заплахи за академичната свобода в някои части на света, включително в някои държави членки и в държави извън ЕС, участващи в програмата „Еразъм+“;
14.	подчертава, че алиансите трябва да отстояват ценностите на ЕС, демократичната устойчивост и институционалната автономност, както и да насърчават активната гражданска позиция; подчертава тяхната роля като многостранни и мултикултурни учебни пространства;
15.	приветства основаните на ценности инициативи, например сътрудничеството в солидарност с Украйна, глобалния обхват на алиансите и ролята на алиансите в подготовката за присъединяване на страните кандидатки от източното съседство и Западните Балкани;
16.	приветства инициативата „Съюз на уменията“, особено предстоящото предложение за бъдещи пътеки за инвестиции и за ясен правен статут на алиансите, тъй като това ще улесни университетите да създават и ръководят европейски проекти, да обединяват ресурси, да укрепват автономията си, да намаляват административната тежест, да привличат финансиране и да разширяват своята управленска структура, особено в случая на университети от държави извън ЕС, а също и ще улесни институционализирането на трансграничното сътрудничество;
17.	подчертава ключовата роля на университетите, включително алиансите, за защитата и насърчаването на основаната на доказателства наука, за изграждането на доверие в демократичния дискурс, за укрепване на сътрудничеството въз основа на ценностите на ЕС и за повишаването на своята привлекателност и тази на европейския сектор на висшето образование за студенти, академични кадри и научни изследователи от държави извън ЕС;
18.	приветства създаването на FOREU4ALL — ориентирана към практиката общност за алиансите на европейски университети; подчертава ключовата ѝ роля за разпространението на иновации от алиансите към по-широката академична общност, тъй като университетите и висшите учебни заведения, които не са част от алианси, не следва да бъдат изоставяни; припомня, че политиките и инициативите следва да бъдат от полза за цялата система за висше образование;
19.	признава важната роля на други мрежи в сектора на висшето образование, които обединяват по-широк спектър от европейски университети, независимо от участието им в алианс; подчертава, че по своето естество тези мрежи допълват алиансите и имат потенциала да подготвят почвата за законодателни промени на национално равнище;
20.	подчертава, че мисията на университетите включва всичките четири аспекта на квадрата на знанието: образованието, научните изследвания, иновациите и дейностите в полза на обществото; подчертава, че алиансите трябва да бъдат приведени в тясно съответствие с пазара на труда, за да се преодолеят недостигът на умения и предизвикателствата пред конкурентоспособността в Европа;
21.	изразява особена загриженост относно липсата на стълбове за научни изследвания и иновации в рамките на алиансите при настоящата рамка, тъй като това подкопава пълния потенциал за сътрудничество между университетите вътре в алиансите;
Препоръки
22.	насърчава алиансите да задълбочат връзките между образованието и научните изследвания; подчертава значителната способност на алиансите да изграждат трансгранични мрежи за високи постижения за изследователите и да споделят и разпространяват знания на равнището на ЕС и извън него, особено по предметите от областта на НТИМ (науките, технологиите, инженерството и математиката), включително в стратегически за ЕС области;
23.	подчертава, че стратегическата визия за университетските алианси трябва да бъде отразена в следващата многогодишна финансова рамка, за да се увеличат във възможно най-голяма степен техните потенциал и въздействие; изисква от Комисията да направи оценка на всеки алианс, за да предостави подкрепа и съобразени с конкретните нужди решения по отношение на бъдещото им развитие;
24.	насърчава Комисията, държавите членки и алиансите да преминат от „логика, основана на проекти“ към дългосрочно, преобразуващо сътрудничество, като въведат подход на финансиране, който позволява този преход; подчертава, че е важно алиансите да могат да се разрастват; подчертава необходимостта от определяне на качествени, а не количествени цели, като се наблегне на трансформиращото въздействие за европейското пространство за образование;
25.	подчертава необходимостта от координирано, устойчиво и предвидимо финансиране за настоящите алианси; изисква от Комисията да обмисли възможността бъдещите покани да бъдат само за удължаване на успешните алианси, което ще им даде възможност да задълбочат интеграцията и да надграждат върху своите постижения; изисква от Комисията да поддържа процесите на кандидатстване и отчитане възможно най-опростени; насърчава създаването на ускорен процес на подновяване за успешните алианси, за да се осигури непрекъснато финансиране без прекомерна административна тежест;
26.	признава, че е уместно инициативата „Европейски университети“ да продължи да бъде част от програмата „Еразъм+“, като се взема предвид настоящата рамка; същевременно приканва Комисията да проучи възможността за създаване на индивидуално решение за финансиране на алиансите на европейските университети в многогодишната финансова рамка за периода след 2027 г., с възможност за създаване на отделна програма, за да се даде възможност на алиансите да планират стратегически, да участват в дългосрочни инициативи и да установят трайно сътрудничество;
27.	призовава държавите членки да се ангажират със съфинансиране на алианси чрез националните бюджети и изисква от Комисията да представи всеобхватна инвестиционна стратегия за алиансите, която да им позволи да изпълняват своята четворна мисия; отбелязва, че тази стратегия следва да включва полезни взаимодействия с програми на ЕС като „Хоризонт Европа“, Европейския фонд за конкурентоспособност, Европейския социален фонд плюс и Европейския фонд за регионално развитие, за да се оптимизират ресурсите, да се избегне дублирането и да се засили взаимодействието и сътрудничеството, както и за да се запази конкурентното им естество;
28.	подчертава, че за да се постигне истински и устойчив успех, включващ качество, високи постижения и приобщаване, подкрепата за алиансите не може да идва единствено от бюджета на ЕС, а следва да идва и от координирани вноски от национални, регионални, местни и частни източници, при условие че те могат да гарантират автономността на висшите учебни заведения и да запазят академичната свобода;
29.	подчертава, че по-тясната интеграция на алиансите с частния сектор може да бъде от взаимна полза; насърчава партньорствата и структурираното сътрудничество между университетите и предприятията с цел да се създадат интегрирани системи, които насърчават иновациите и техническото и професионалното обучение на високо равнище и улесняват прехода на студентите към пазара на труда, както и преквалификацията и повишаването на квалификацията на хората извън висшето образование;
30.	подчертава необходимостта от засилване на интернационализацията на алиансите в съответствие, наред с другото, със стратегията за Global Gateway и партньорствата в подкрепа на талантите; отбелязва, че алиансите са на подходящото равнище за установяване на партньорства с държави извън ЕС и могат да засилят международното измерение на „Еразъм+“, например чрез „Еразмус Мундус“; изисква от Комисията и алиансите да гарантират, че всички участващи партньори спазват ценностите на ЕС и принципа на академична свобода и се придържат към Хартата за висше образование „Еразъм”;
31.	отбелязва, че алиансите изпробват иновативни начини за преподаване и придобиване на знания, като европейски учебни пътеки, микроквалификации, смесена мобилност с учебна цел и автоматично признаване на квалификациите; подчертава необходимостта да се инвестира в сигурна цифрова инфраструктура и да се укрепят съществуващите инициативи, например европейската студентска карта;
32.	подчертава необходимостта от укрепване на оперативната съвместимост на компютърните системи и хармонизиране на европейските и националните политики, за да се създадат истински виртуални европейски интеркампуси; насърчава алиансите да си сътрудничат повече помежду си, за да се даде възможност за сигурна и оперативно съвместима идентификация на студентите, регистрация за курсовете и обмен на академични досиета, както и за инвестиции в интегрирането на нови образователни технологии;
33.	подчертава необходимостта да се разшири използването на микроквалификации въз основа на най-добрите практики, за да се интегрират алиансите в по-широка учебна среда, като работата им се свърже с други институции за неформално учене; отбелязва, че обучението и повишаването на квалификацията, признати чрез микроквалификации, могат да улеснят гъвкавото преразглеждане, разширяване и модернизиране на университетските дипломи;
34.	изисква от Комисията да обмисли възможността към евентуалните бъдещи покани да се добавят още критерии, които да отговарят на темите, свързани с европейската стратегическа автономност и конкурентоспособност, например устойчивостта, енергетиката, изменението на климата, цифровия преход и цифровите умения, както и отбраната, като същевременно се запазват основните цели: придържане към ценностите на ЕС, високи постижения в образованието и иновации;
35.	подчертава необходимостта алиансите да разполагат с подходящи структури и капацитет за подкрепа на трансфера от академичните среди към бизнеса, за да допринасят за осъществяването на амбициите на ЕС за стратегическа автономност; насърчава Комисията активно да премахва пречките, които възпрепятстват ефективното споделяне и обединяване на съвместни ресурси и знания, например чрез действия за улесняване на съвместното набиране на академични кадри и научни изследователи, както и за разработване и използване на споделени съоръжения;
36.	подчертава необходимостта от ефективни и достъпни кампании за повишаване на осведомеността и информиране относно алиансите на европейските университети, за да се насърчи по-голяма ангажираност, особено на местно равнище и сред студентите, тъй като понастоящем инициативата е с много ниска степен на разпознаваемост;
37.	призовава унгарското правителство да спазва принципите на правовата държава и ценностите на ЕС и да въведе необходимите реформи, за да могат унгарските студенти, преподаватели и изследователи от университетите, финансирани чрез публични фондове, да се възползват от програмата „Еразъм+“, включително от алиансите в рамките на инициативата „Европейски университети“;
°
°     °
38.	възлага на своя председател да предаде настоящата резолюция съответно на Съвета и на Комисията.

